Surathai21/ocs-krisdika huggingface dataset:
พระราชกำหนดเหรียญช่วยราชการเขตภายใน พุทธศักราช 2484
วันที่ประกาศ: 1941-02-25

content: พระราชกำหนด เหรียญช่วยราชการเขตต์ภายใน พุทธศักราช ๒๔๘๔
content: ในพระปรมาภิไธยสมเด็จพระเจ้าอยู่หัวอานันทมหิดล คณะผู้สำเร็จราชการแทนพระองค์ (ตามประกาศประธานสภาผู้แทนราษฎร ลงวันที่ ๔ สิงหาคม พุทธศักราช ๒๔๘๐) อาทิตย์ทิพอาภา พล.อ. พิชเยนทรโยธิน ตราไว้ ณ วันที่ ๒๒ กุมภาพันธ์ พุทธศักราช ๒๔๘๔ เป็นปีที่ ๘ ในรัชกาลปัจจุบัน
content: โดยที่การช่วยเหลือราชการเขตภายในย่อมเป็นอุปกรณ์ในการรบและเป็นประโยชน์แก่ทางราชการทหารในการดำเนินการต่อต้านกับราชศัตรู สมควรให้มีเหรียญที่ระลึกพระราชทานแก่ผู้ช่วยเหลือในการนี้ จึงมีพระบรมราชโองการให้ตราพระราชกำหนดขึ้นไว้โดยอาศัยอำนาจตามความในมาตรา ๕๒ ของรัฐธรรมนูญแห่งราชอาณาจักรไทย ดังต่อไปนี้
sectionNo: 1
content: มาตรา ๑ พระราชกำหนดนี้ให้เรียกว่า “พระราชกำหนดเหรียญช่วยราชการเขตภายใน พุทธศักราช ๒๔๘๔”
sectionNo: 2
content: มาตรา ๒ ให้ใช้พระราชกำหนดนี้ตั้งแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มีเหรียญเพื่อพระราชทานแก่ผู้ที่กระทำการช่วยราชการเขตภายในขึ้นอีกชนิดหนึ่ง มีนามว่า “เหรียญช่วยราชการเขตภายใน” อักษรย่อ ช.ร.
sectionNo: 4
content: มาตรา ๔ เหรียญช่วยราชการเขตภายในนี้ มีลักษณะเป็นเหรียญโลหะกลม รมดำ ด้านหน้าตรงกลางมีรูปพระมหามงกุฎอยู่เหนือจักร ซ้ายขวาเป็นรูปปีกนก มีสมอขัดในวงจักร ด้านหลังมีจารึกอักษรว่า “ช่วยราชการเขตต์ภายใน” ตัวเหรียญห้อยกับแพรแถบสีแดง กว้าง ๓.๕ เซนติเมตร มีริ้วสีขาวตอนกลางของแถบ กว้าง ๕ มิลลิเมตร
sectionNo: 4
content: ข้างบนมีเข็มโลหะรูปช่อชัยพฤกษ์
sectionNo: 5
content: มาตรา ๕ เหรียญช่วยราชการเขตภายในนี้ จะพระราชทานแก่ผู้ได้รับมอบหน้าที่ให้ช่วยเหลือราชการทหารหรือตำรวจเกี่ยวกับการรบ ตามคำสั่งของทางราชการหรือองค์การซึ่งทางราชการรับรอง
sectionNo: 6
content: มาตรา ๖ เหรียญช่วยราชการเขตภายในนี้พระราชทานให้เป็นกรรมสิทธิ์แก่ผู้รับ เมื่อผู้ได้รับพระราชทานวายชนม์ให้ทายาทโดยธรรมรักษาไว้เป็นที่ระลึก ถ้าผู้ที่ได้รับพระราชทานก็ดี ทายาทโดยธรรมก็ดี กระทำความผิดร้ายแรงหรือประพฤติตนไม่สมเกียรติ อาจทรงเรียกคืนได้ ถ้าส่งคืนไม่ได้ด้วยประการใด ๆ ภายในกำหนด ๑ เดือน
sectionNo: 6
content: ต้องใช้ราคาเหรียญนั้น
sectionNo: 7
content: มาตรา ๗ ให้นายกรัฐมนตรีรักษาการให้เป็นไปตามพระราชกำหนดนี้ และให้มีอำนาจออกกฎวางหลักเกณฑ์ในการที่จะได้รับพระราชทาน การประดับ และกรณีที่จะประดับเหรียญ กฎนี้เมื่อได้ประกาศในราชกิจจานุเบกษาแล้ว ให้ใช้บังคับได้
content: ผู้รับสนองพระบรมราชโองการ พิบูลสงคราม นายกรัฐมนตรี
พระราชกำหนดเหรียญชัยสมรภูมิ พุทธศักราช 2484
วันที่ประกาศ: 1941-02-04

content: พระราชกำหนด เหรียญชัยสมรภูมิ พุทธศักราช ๒๔๘๔
content: ในพระปรมาภิไธยสมเด็จพระเจ้าอยู่หัวอานันทมหิดล คณะผู้สำเร็จราชการแทนพระองค์ (ตามประกาศประธานสภาผู้แทนราษฎร ลงวันที่ ๔ สิงหาคม พุทธศักราช ๒๔๘๐) อาทิตย์ทิพอาภา พล.อ. พิชเยนทรโยธิน ตราไว้ ณ วันที่ ๓ กุมภาพันธ์ พุทธศักราช ๒๔๘๔ เป็นปีที่ ๘ ในรัชกาลปัจจุบัน
content: โดยที่ทหาร ตำรวจ และผู้กระทำหน้าที่อย่างทหารหรือตำรวจได้กระทำการรบกับราชศัตรู สมควรที่จะให้มีเหรียญเพื่อพระราชทานแก่ผู้กระทำการรบนั้น จึ่งมีพระบรมราชโองการให้ตราพระราชกำหนดขึ้นไว้ โดยอาศัยอำนาจตามความในมาตรา ๕๒ ของรัฐธรรมนูญแห่งราชอาณาจักรไทย ดั่งต่อไปนี้
sectionNo: 1
content: มาตรา ๑ พระราชกำหนดนี้ให้เรียกว่า “พระราชกำหนดเหรียญชัยสมรภูมิ พุทธศักราช ๒๔๘๔”
sectionNo: 2
content: มาตรา ๒ ให้ใช้พระราชกำหนดนี้ตั้งแต่วันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้มีเหรียญเพื่อพระราชทานแก่ผู้ที่กระทำการรบขึ้นอีกชนิดหนึ่ง มีนามว่า “เหรียญชัยสมรภูมิ” อักษรย่อ ช.ส.
sectionNo: 4
content: มาตรา ๔ เหรียญชัยสมรภูมินี้ มีลักษณะเป็นเหรียญเหล็กกลม รมดำ ด้านหน้ามีพระบรมรูปสมเด็จพระนเรศวรมหาราชกำลังทรงกระทำยุทธหัตถีกับราชศัตรู มีอักษรจารึกว่า “สมเด็จพระนเรศวรมหาราช กู้ชาติ” ด้านหลังมีอักษรจารึกว่า “เรารบเพื่อเกียรติศักดิ์ไทย” ตัวเหรียญห้อยกับแพรแถบสีแดง กว้าง ๓.๕ เซนติเมตร
sectionNo: 4
content: มีริ้วสีขาวใกล้ขอบทั้งสองข้าง ข้างบนมีเข็มโลหะรูปคทาจอมพลจารึกอักษรว่า “ชัยสมรภูมิ”
sectionNo: 5
content: มาตรา ๕ เหรียญชัยสมรภูมินี้ จะพระราชทานแก่ทหาร ตำรวจ และผู้กระทำหน้าที่อย่างทหารหรือตำรวจบรรดาที่ได้รับคำสั่งจากหน่วยทหาร หรือตำรวจให้ไปกระทำการรบและได้เคลื่อนที่ไปแล้ว ถ้าผู้ที่ได้รับพระราชทานเหรียญชัยสมรภูมิ ได้กระทำการจนได้รับความชมเชยจากทางราชการ หรือกระทำความชอบมีบาดเจ็บ
sectionNo: 5
content: จะได้รับพระราชทานเครื่องหมายทำด้วยโลหะสีทอง เป็นรูปขีดประกอบด้วยเปลวระเบิดสำหรับติดที่แพรแถบทุกครั้ง
sectionNo: 6
content: มาตรา ๖ ผู้ได้รับพระราชทานเหรียญนี้ ในเวลาแต่งเครื่องแบบให้ประดับด้วยเสมอ ในเวลาที่มิได้แต่งเครื่องแบบ ให้ประดับได้เฉพาะในกรณีที่กำหนด
sectionNo: 7
content: มาตรา ๗ ถ้าผู้ที่สมควรได้รับพระราชทานเหรียญชัยสมรภูมิวายชนม์เสียก่อนได้รับพระราชทาน จะได้พระราชทานแก่ทายาทคนใดคนหนึ่งของผู้นั้นเพื่อเป็นเครื่องระลึกถึงความดีของผู้ที่ล่วงลับไปแล้ว แต่ทายาทหามีสิทธิที่จะประดับไม่
sectionNo: 8
content: มาตรา ๘ เหรียญชัยสมรภูมินี้พระราชทานให้เป็นกรรมสิทธิ์แก่ผู้รับ เมื่อผู้ได้รับพระราชทานวายชนม์ ให้ทายาทโดยธรรมรักษาไว้เป็นที่ระลึก ถ้าผู้ได้รับพระราชทานก็ดี ทายาทโดยธรรมก็ดี กระทำความผิดร้ายแรงหรือประพฤติตนไม่สมเกียรติ อาจทรงเรียกคืนได้ ถ้าส่งคืนไม่ได้ด้วยประการใด ๆ ภายในกำหนด ๑ เดือน
sectionNo: 8
content: ต้องใช้ราคาเหรียญนั้น
sectionNo: 9
content: มาตรา ๙ ให้นายกรัฐมนตรี รักษาการให้เป็นไปตามพระราชกำหนดนี้ และให้มีอำนาจวางระเบียบการเกี่ยวกับการประดับเหรียญและกรณีที่จะให้ประดับเหรียญ ระเบียบการนี้เมื่อได้ประกาศในราชกิจจานุเบกษาแล้วให้ใช้บังคับได้
content: ผู้รับสนองพระบรมราชโองการ พิบูลสงคราม นายกรัฐมนตรี